AEONTS การโตขึ้นกับการใช้จ่ายรายย่อยปรับคาดการณ์กำไรปี 58/59 ลงยังแนะซื้อ
AEONTS คาดผลประกอบการ 1Q58/59 ยังไม่ตื่นเต้น เพราะการจับจ่ายใช้สอยในประเทศที่ซบเซา พร้อมมองธุรกิจในต่างประเทศไปได้ดี แต่ทำกำไรเป็นสัดส่วนที่น้อย ปรับลดคาดการณ์กำไรสุทธิปี 58/59 ลง แต่ยังแนะนำซื้อ ราคาพื้นฐาน 140 บาท
12 มิ.ย. 2558

บล.ดีบีเอสฯ ระบุในบทวิเคราะห์วันนี้(12 มิ.ย.) ว่า บริษัท อิออน ธนสินทรัพย์ (ไทยแลนด์) จำกัด (มหาชน)  หรือ AEONTS คาดผลประกอบการไตรมาส 1 ปี 58/59 (มี.ค.-พ.ค.58) ไม่ตื่นเต้น โดยคาดการณ์ไว้ที่ 578 ล้านบาท (-1.4%เทียบช่วงเดียวกันของปีก่อนและ -2%เทียบไตรมาสก่อนหน้า) เนื่องจากการใช้จ่ายของรายย่อยยังซบเซา ทำให้สินเชื่อและรายได้เติบโตจำกัด ค่าใช้จ่ายดำเนินงานเพิ่มขึ้นจากธุรกิจในต่างประเทศ
อย่างไรก็ตาม การตั้งสำรองค่าเผื่อฯน่าจะลดลงเทียบไตรมาสก่อนหน้า เพราะคุณภาพสินทรัพย์ดีขึ้น ด้านส่วนต่างอัตราดอกเบี้ยแคบลงเพราะธุรกิจบัตรเครดิตขยายได้มากกว่าสินเชื่อส่วนบุคคล เราปรับลดประมาณการกำไรสุทธิปี 58/59 ลง 7% แต่คาดว่าธุรกิจจะฟื้นตัวดีขึ้นในอีก 1-2 ไตรมาสข้างหน้า และผลประกอบการไตรมาส1 ปี 58/59 จะต่ำสุดในงวดปี 58/59  
ธุรกิจในต่างประเทศไปได้ดี แต่ยังทำรายได้เพียง 1% ของรายได้ทั้งหมดของบริษัทในปี 57/58 (รายได้เติบโต 162%) ส่วนปีนี้คาดว่าจะมีสัดส่วนเพิ่มเป็น 2% ของรายได้รวม คุณภาพสินทรัพย์แกร่ง ธุรกิจในกัมพูชาทำกำไรได้ตั้งแต่เม.ย.57 และเป็นตัวทำกำไรหลักในส่วนธุรกิจต่างประเทศ (คิดเป็น 75% ของรายได้ของธุรกิจต่างประเทศในปี 57/58) และคาดว่าจะเติบโตดีต่อเนื่องในปีนี้ด้วยการเริ่มทำธุรกิจบัตรเครดิตตั้งแต่ ครึ่งหลังปี 58 เป็นต้นไป ส่วนธุรกิจในเมียนมาร์และลาวที่เริ่มมาตั้งแต่ปี 56 ยังไปได้ดีและคาดว่าจะเริ่มทำกำไรได้ในอีก 1 ปีข้างหน้านี้
แนะนำซื้อ ให้ราคาพื้นฐาน 140 บาท โดยอิงกับ Gordon Growth Model ซึ่งเทียบเท่ากับ P/BV ปี 58/59 ที่ 2.9 เท่า เราชอบ AEONTS เนื่องจากมีฐานะการเงินที่แข็งแกร่งมากในกลุ่มสถาบันการเงินที่ไม่ใช่ธนาคารพาณิชย์ และมีโอกาสเติบโตดีในประเทศกลุ่ม CLMV